b'\n_START_ARTICLE_\nKiantaj\xc3\xa4rvi\n_START_SECTION_\nHistoriaa\n_START_PARAGRAPH_\nEsihistoriallisia, muun muassa kivikautisia yli 4000 vuotta vanhoja asuinpaikkoja on Kiantaj\xc3\xa4rvell\xc3\xa4 ja sen rannoilla, tunnetuimmat niist\xc3\xa4 Kalmos\xc3\xa4rk\xc3\xa4ss\xc3\xa4, Vanhassa Kirkkosaaressa, Kukkosaaressa sek\xc3\xa4 \xc3\x84mm\xc3\xa4nsaaren nykyisen keskustan alueella. My\xc3\xb6hemmin j\xc3\xa4rven rannoilla on tuotettu paljon tervaa. _NEWLINE_\xc3\x84mm\xc3\xa4n ruukki, j\xc3\xa4rvimalmista rautaa jalostanut tehdas toimi j\xc3\xa4rvest\xc3\xa4 laskevassa \xc3\x84mm\xc3\xa4koskessa vuosina 1841\xe2\x80\x931878. Ilmari Kiannon kirjailijakoti Turjanlinna sijaitsi Niskansel\xc3\xa4n it\xc3\xa4rannalla Hulkonniemell\xc3\xa4. Kiannon hauta on Turjanlinnan edustalla olevassa Niettussaaressa. _NEWLINE_Talvisodan aikana j\xc3\xa4rvi joutui sotan\xc3\xa4ytt\xc3\xa4m\xc3\xb6ksi, kun neuvostoliittolainen 163. divisioona, jonka p\xc3\xa4\xc3\xa4osat saapuivat Juntusrannan suunnalta ja osa Raatteentiet\xc3\xa4, miehitti kirkonkyl\xc3\xa4n ymp\xc3\xa4rist\xc3\xb6n ja otti varsinkin Juntusrannassa paljon siviilej\xc3\xa4 vangeiksi. _NEWLINE_Kiantaj\xc3\xa4rven Niskanselk\xc3\xa4 ja Haukiper\xc3\xa4 toimivat luonnollisena puolustuslinjana. Ven\xc3\xa4l\xc3\xa4iset p\xc3\xa4\xc3\xa4siv\xc3\xa4t talvisodassa pisimmill\xc3\xa4\xc3\xa4n j\xc3\xa4rven lounaisrannalle kirkonkyl\xc3\xa4n kohdalla kapeassa Haukiper\xc3\xa4ss\xc3\xa4, mutta hy\xc3\xb6kk\xc3\xa4ys torjuttiin. Suomussalmen taistelujen loppuvaiheessa 29. joulukuuta 1939 kirkonkyl\xc3\xa4\xc3\xa4n ja Hulkonniemelle saarroksiin joutuneista ven\xc3\xa4l\xc3\xa4isist\xc3\xa4 p\xc3\xa4\xc3\xa4osa vet\xc3\xa4ytyi Suomussalmelta Kiantaj\xc3\xa4rven j\xc3\xa4\xc3\xa4t\xc3\xa4 pitkin koilliseen. Uhkan poistuttua suomalaisten huomio k\xc3\xa4\xc3\xa4ntyi Raatteen tielle.'